钦定古今图书集成/明伦汇编/氏族典/第269卷 > 王君万
## 钦定古今图书集成/明伦汇编/氏族典/第269卷 > 王君万

按《宋史王君万传》：“君万，秦州宁远人，以殿侍为秦凤
指挥使。王韶开边青唐，大酋俞龙珂归国，独新罗结
不从，韩缜期诸将一月取之。君万诈为猎者，至其居，
稍相亲狎，与同猎，乘间挝之，斩首驰归。甫及一月，积
功得阁门祗候。王师定武胜，首领药厮逋邀劫于阗
贡物，君万出南山略地，羌潜伏山谷间，忽一骑跃出”，
横矛将及，君万侧身避之，回首击斩以徇。其众惊号，
相率听命，所斩乃《药厮逋》也。复破北关、南市，功最多，
擢熙河路钤辖，进领英州刺史。累官客省使，为副总
管。坐贷结籴钱数万缗，为转运使孙回所纠。君万怨
回，使番官《木舟》讼之。鞫于秦陇，贬为凤翔钤辖，遂以
愤卒。